รัฐบาลไทย-ข่าวทำเนียบรัฐบาล-ปลัด มท. เผย ทุกพื้นที่เร่งทำงานเชิงรุกทุกมิติ เฝ้าระวัง ตั้งจุดตรวจ ป้องปราบ บำบัด ฟื้นฟู พร้อมบูรณาการทุกภาคส่วน ขจัดยาเสพติดให้หมดไปจากสังคมไทย วอนพบเห็นเบาะแสอย่างนิ่งเฉย
วันอังคารที่ 8 พฤศจิกายน 2565
ปลัด มท. เผย ทุกพื้นที่เร่งทํางานเชิงรุกทุกมิติ เฝ้าระวัง ตั้งจุดตรวจ ป้องปราบ บําบัด ฟื้นฟู พร้อมบูรณาการทุกภาคส่วน ขจัดยาเสพติดให้หมดไปจากสังคมไทย วอนพบเห็นเบาะแสอย่างนิ่งเฉย
ปลัด มท. เผย ทุกพื้นที่เร่งทํางานเชิงรุกทุกมิติ เฝ้าระวัง ตั้งจุดตรวจ ป้องปราบ บําบัด ฟื้นฟู พร้อมบูรณาการทุกภาคส่วน ขจัดยาเสพติดให้หมดไปจากสังคมไทย วอนพบเห็นเบาะแสอย่างนิ่งเฉย ขอให้แจ้งเจ้าหน้าที่ทราบทันที
เมื่อวันที่ 7 พ.ย. 65 นายสุทธิพงษ์ จุลเจริญ ปลัดกระทรวงมหาดไทย เปิดเผยว่าตามที่รัฐบาล และกระทรวงมหาดไทยรวมถึงหน่วยงานด้านความมั่นคงได้ประกาศทําสงครามกับยาเสพติด ซึ่งที่ผ่านมาทุกภาคส่วนได้เพิ่มระดับความเข้มข้นการปฏิบัติการ รวมถึงบูรณาการการทํางานในระดับอย่างที่มีการปรากฎในข่าว จนเป็นเกิดผลงานที่เป็นที่ประจักษ์สู่สายตาสาธารณชน มาโดยตลอด แต่อย่างไรก็ตามกระทรวงมหาดไทย รวมถึงหน่วยงานภาคีเครือข่าย ยังคงมีความมุ่งมั่นที่จะเนินการในทุกพื้นที่อย่างเข้มข้นต่อไป ในทุกมิติ ด้วยหลักคิด Change for Good และหลักการทํางานเชิงรุก โดยใช้หลักการกลไก 3 5 7 (3 ระดับ 5 กลไก 7 ภาคีเครือข่าย) มาเป็นกลไกสําคัญในการบูรณาการในการขับเคลื่อนปฏิบัติการขจัดยาเสพติดให้สิ้นซากอย่างมีประสิทธิภาพ ในวันนี้ได้รับรายงานผลการปฏิบัติมากโดยมีตัวอย่างการปฏิบัติการที่น่าใจโดยเฉพาะดัานการป้องกัน และด้านการบําบัดฟื้นฟู จึงขอยกส่วนหนึ่งมาเป็นกรณีตัวอย่าง ได้แก่ คลินิคบําบัดผู้ป่วยยาเสพติดเคลื่อนที่ของจังหวัดกระบี่ โดยนายพุฒิพงศ์ ศิริมาตย์ ผู้ว่าราชการจังหวัดกระบี่ ได้ทําการคัดกรองกลุ่มเสี่ยงยาเสพติด ซึ่งพบว่ามีผู้ป่วยทั้งที่มีอาการรุนแรงและไม่รุนแรง (สีเหลือง/เขียว) โดยหลังจากได้คัดกรองและแยกประเภทแล้วได้นําตัวผู้ป่วยที่มีอาการรุนแรง (สีแดง) ส่งตัวไปบําบัดที่โรงพยาบาลธัญญารักษ์ จังหวัดสงขลา ผู้ป่วยอาการไม่รุนแรง จังหวัดกระบี่ได้จับมือกับสมาคมนิสิตเก่าจุฬาลงกรณ์มหาวิทยาลัย จังหวัดกระบี่ จัดทําโครงการ “กระบี่สีขาว” โดยสมาคมนิสิตเก่าจุฬาลงกรณ์ฯ จะจัดทีมแพทย์ พยาบาล นักจิตวิทยา และจิตอาสา เพื่อทําการบําบัดรักษา ซึ่งมี น.พ.สมเกียรติ กิจธรรมเชษฐ์ (นิสิตเก่าจุฬาคณะแพทยศาสตร์) เป็นหัวหน้าโครงการในส่วนของจังหวัดกระบี่ จะนําผู้ป่วยเข้าสู่กระบวนการบําบัด โดยให้บริการทุกอําเภอทุกพื้นที่ สัปดาห์ละ 3 วัน (วันจันทร์ วันพุธ และวันพฤหัสบดี) ในแต่ละวันจะบําบัดได้ 30 คน ซึ่งแต่ละคนจะใช้เวลาบําบัดประมาณ 3 – 4 ครั้ง ทั้งนี้ ระบบการบําบัดดังกล่าวจะเริ่มต้นที่ศาลาประชาคม อําเภอเมืองกระบี่ ในวันนี้ (7 พ.ย. 65) เวลา 13.00 - 16.00 น. ต่อมา โครงการวัดสีขาวของจังหวัดปราจีนบุรี ในวันนี้ (7 พ.ย. 65) นายเสฏฐวุฒิ วงศ์เลอวุฒิ นายอําเภอบ้านสร้าง พร้อมด้วยเจ้าหน้าที่ฝ่ายปกครอง และสมาชิก อส. ลงพื้นที่วัด จํานวน 4 แห่ง เพื่อป้องปรามการแพร่ระบาดของยาเสพติดในวัด และมุ่งเน้นทํานุบํารุงพระพุทธศาสนาในพื้นที่ เสริมความเข้มแข็งของชุมชนตามหลักการทํางานด้วยพลัง บ ว ร (บ้าน วัด ราชการ) ให้เป็นเสาหลักและพลังในการร่วมต่อต้าน และขจัดปัญหายาเสพติดในพื้นที่ โดยผลการตรวจหาสารเสพติดภายใต้เงื่อนไขความยินยอมของคณะสงฆ์ ตลอดจนลูกวัด ผลการปฏิบัติ ไม่พบสารเสพติดในร่างกายแต่อย่างใด
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า สําหรับการดําเนินการกวดขัน ป้องปราม จัดระเบียบสังคม รวมถึงการจับกุมผู้กระทําความผิดเกี่ยวกับยาเสพติดนั้น ไม่ได้ลดหลั่นความเข้มข้นแต่อย่างใด ยังคงมีการปฏิบัติการที่ต่อเนื่องและจริงจังในทุกพื้นที่ ซึ่งได้รับความร่วมมือจากพี่น้องประชาชนในทุกพื้นที่เป็นอย่างดีในการแจ้งเบาะแส ซึ่งทําให้เจ้าหน้าที่สามารถขยายผล และทําการจับกุมผู้กระทําความผิดมาดําเนินคดีได้อย่างต่อเนื่อง ซึ่งในวันนี้มีผลการดําเนินการที่น่าสนใจ ดังนี้
1. จังหวัดเชียงใหม่ พล.ต.ต.ธวัชชัย พงษ์วิวัฒนชัย ผู้บังคับการตํารวจภูธรจังหวัดเชียงใหม่ พร้อมด้วย พ.ต.อ.สัมพันธ์ ศิริมา ผกก.สภ.แม่โจ้ และทางเจ้าหน้าที่ชุดปฏิบัติการสืบสวน สอบสวนขยายผล ภ.จว.เชียงใหม่ ได้ร่วมกันแถลงข่าวผลการจับกุมและตรวจยึดยาเสพติด จากขบวนการค้ายาเสพติดรายสําคัญเครือข่าย นายบัติ และนายอาป่าว เป็นของกลางยาบ้าจํานวน 200,000 เม็ด พร้อมกับผู้ต้องหา 2 คน คือ นายเจริญ หรือโต้ง และนายจิรายุ หรือฮู ที่เป็นกลุ่มเครือรับจ้างนํายาเสพติด (นักบิน หรือกลุ่มผู้ลําเลียง) มาส่งวางทิ้งไว้ตามสถานที่นัดหมาย ซึ่งเมื่อวันที่ 2 พ.ย.65 โดยกลุ่มนักบินได้ทําการนํายาบ้าบรรจุไว้ในกระสอบไปซุกไว้ในสวนลําไยแห่งหนึ่งในเขตพื้นที่ ต.หนองหาร อ.สันทราย จ.เชียงใหม่ โดยใช้ใบไม้ปกคลุมเพื่ออําพรางไม่ให้เป็นจุดสนใจ และเมื่อทางสายลับและเจ้าหน้าที่ตํารวจทราบ จึงได้ไปตามที่นัดหมาย โดยที่บริเวณดังกล่าวพบผู้ต้องหาทั้ง 2 คนอยู่ จึงทําการควบคุมตัว และตรวจค้นบริเวณจุดที่มีการนําของกลางไปซุกซ่อน จึงทําการตรวจยึดของกลางทั้งหมดไว้เป็นหลักฐาน เพื่อดําเนินคดีและขยายผลต่อไป
2. จังหวัดพังงา พล.ต.ต.ณฐกรญ์ กาญจนาพรณ์ ผู้บังคับการตํารวจภูธรจังหวัดพังงา และเจ้าหน้าที่ชุดสืบสวนตํารวจภูธรจังหวัดพังงา นําโดย พ.ต.อ.ประวิทย์ เอ่งฉ้วน ผกก.สืบสวนตํารวจภูธรจังหวัดพังงา นํากําลังเจ้าหน้าที่ ร่วมกันติดตามเข้าจับกุมตัวนายวิโรจน์ หรือ “โรจน์ บ้านลาน” อายุ 45 ปี ชาวตําบลโคกเจริญ อ.ทับปุด จ.พังงา ผู้ต้องหาตามหมายจับของศาลจังหวัดสุราษฎร์ธานี ที่ จ.123/2565 ลง 27 เม.ย. 65 ในความผิดฐานสมคบกันตั้งแต่สองคนเพื่อกระทําความผิดร้ายแรงเกี่ยวกับยาเสพติดและได้กระทําความผิดร้ายแรงเกี่ยวกับยาเสพติดที่ได้สมคบกันฯ ร่วมกันจําหน่ายยาเสพติดให้โทษประเภท 1 โดยมียาเสพติดให้โทษประเภท 1 ไว้ในครอบครอบครอง เพื่อจําหน่ายโดยผิดกฎหมาย อันเป็นการกระทําเพื่อการค้า หรือการก่อให้เกิดการแพร่กระจายในชุมชน โดยเจ้าหน้าที่ชุดสืบสวนได้ทําการล่อซื้อยาเสพติดจากนายวิโรจน์ ในพื้นที่ ม.5 ต.บางเตย อ.เมืองพังงา แต่ผู้ต้องหาได้ไหวตัวทัน และขับรถยนต์กระบะสีขาว หลบหนีเจ้าหน้าที่มุ่งหน้าไปทาง อ.ทับปุด ซึ่งเจ้าหน้าที่ได้ขับติดตามไล่ล่าอย่างกระชั้นชิด ผู้ต้องหาได้ขับหลบหนีเข้าซอยในพื้นที่ ม.1 ต.บ่อแสน อ.ทับปุด จากนั้นได้จอดรถแล้วพยายามใช้อาวุธปืนที่ติดตัวอยู่ยิงเจ้าหน้าที่ชุดจับกุมจึงได้ถูกเจ้าหน้าที่ใช้อาวุธปืนยิงป้องกันตัว จากนั้นได้วิ่งหลบหนีเข้าไปในสวนปาล์มน้ํามันในซอย ต่อมาเจ้าหน้าที่ได้กระจายกําลังเข้าตรวจสอบภายในสวนปาล์ม พบร่างนายวิโรจน์ นอนหงายเสียชีวิตอยู่ ข้างกายมีอาวุธปืนกึ่งอัตโนมัติ ขนาด 9 มม. จํานวน 1 กระบอก พร้อมด้วยเครื่องกระสุน จํานวน 13 นัด และกระเป๋าผ้า ภายในมีกระสุนปืนขนาด 9 มม.จํานวน 20 นัด และเงินสดจํานวนหนึ่ง ซึ่งในเวลาต่อมาได้ทําการชันสูตรพลิกศพ โดยมีพนักงานสอบสวน อัยการ แพทย์เวรโรงพยาบาลทับปุด ปลัดอําเภอทับปุด และญาติ เข้าร่วมการชันสูตรพลิกศพ
3. จังหวัดจันทบุรี นายพีระศักดิ์ สนั่นเครื่อง นายอําเภอเขาคิชฌกูฏ มอบหมายให้ นายจตุรงค์ ลามหลิ่ง ปลัดอําเภอฝ่ายความมั่นคง นํากําลังสมาชิก อส. ผู้ใหญ่บ้าน ผู้ช่วยผู้ใหญ่บ้าน และสมาชิก ชรบ.ม.1 ร่วมกับ สภ.เขาคิชฌกูฏ ดําเนินการ Re X-ray ผู้ที่เกี่ยวข้องกับยาเสพติด โดยตั้งจุดตรวจจุดสกัด เพื่อหาสารเสพติดในร่างกายที่บริเวณสามแยกทุ่งจันดํา ต.คลองพลู ผลการปฏิบัติเป็นไปด้วยความเรียบร้อย สามารถตรวจหาสารเสพติดได้ จํานวน 50 คน พบสารเสพติดในร่างกาย (เมทแอมเฟตามีน) จํานวน 1 ราย ซึ่งได้นําตัวส่งโรงพยาบาลเขาคิชฌกูฏ เพื่อบําบัดฟื้นฟูตามกระบวนการแล้ว พร้อมกันนี้ได้ทําการจับกุมนายปิติพงษ์ (สงวนนามสกุล) อายุ 36 ปี ในข้อหา มีอาวุธปืนและเครื่องกระสุนปืนไว้ในความครอบครองโดยไม่ได้รับอนุญาต (ปืนผิดมือ) ของกลาง คือ อาวุธปืนยาวลูกกรด ขนาด .22 จํานวน 1 กระบอก และเครื่องกระสุนปืน ขนาด .22 จํานวน 10 นัด ซึ่งนําตัวส่งพนักงานสอบสวน สภ.เขาคิชฌกูฏ เพื่อดําเนินคดีตามกฎหมายแล้ว
4. จังหวัดพระนครศรีอยุธยา นายสมลักษ์ ยกน้อยวงษ์ นายอําเภออุทัย พร้อมด้วย ผู้กํากับสถานีตํารวจภูธรอุทัย รองสาธารณสุขอําเภออุทัย นายกองค์การบริหารส่วนตําบลสามบัณฑิต กํานัน ผู้ใหญ่บ้าน อาสาสมัครหมู่บ้าน ตํารวจชุมชน ปฏิบัติการยุทธการฟ้าสาง ที่กลางอุทัยเปิดการคัดกรองกลุ่มผู้ใช้ ผู้เสพ ผู้ติด ผู้ป่วยจิตเวช ณ ศาลาประชาคมบ้านเสาตะพาน หมู่ 8 ตําบลสามบันฑิต อําเภออุทัย ทั้งนี้ ศูนย์คัดกรองระดับตําบลได้รายงานสรุปภาพรวม พบผู้เสพยาเสพติด จํานวน 85 ราย คัดกรองแล้ว 35 คน แยกเป็น - ผู้ใช้ 2 ราย - ผู้เสพ 24 ราย - ผู้ติด 2 ราย - ผู้ป่วยทางจิต 7 ราย ชึ่งได้ส่งต่อเข้ารับการบําบัดต่อไป
5. จังหวัดกาฬสินธุ์ นายศุภศิษย์ กอเจริญยศ รองผู้ว่าราชการจังหวัดกาฬสินธุ์ พร้อมด้วย พล.ต.ต.สุวรรณ์ เชี่ยวนาวินธวัช ผู้บังคับการตํารวจภูธรจังหวัดกาฬสินธุ์ พ.อ.กฤตติภูมิ หอมหวล รอง ผอ.กอ.รมน.กาฬสินธุ์ (ท) ผู้แทน ป.ป.ส. ภาค ๔ หัวหน้าส่วนราชการระดับจังหวัด นายอําเภอทุกอําเภอ กําลังฝ่ายพลเรือน ตํารวจ ทหาร และอาสาสมัคร ร่วมเปิดปฏิบัติการปิดล้อมตรวจค้น ระดมกวาดล้างยาเสพติด ตามแผน ยุทธการฟ้าแดดสงยาง ระดมกวาดล้างยาเสพติดจังหวัดกาฬสินธุ์ สู่ชุมชนมั่นคง ประจําปีงบประมาณ พ.ศ. 2566 ประจําเดือนพฤศจิกายน 65 โดยได้ปล่อยแถวชุดปฏิบัติการ ยุทธการฟ้าแดดสงยาง ที่สนธิกําลังทุกภาคส่วน ระดมกวาดล้าง พร้อมกันทั้ง 18 อําเภอ โดยออกปฏิบัติการเร่งด่วน และเข้มข้น ซึ่งผลจากการปฏิบัติการกวาดล้างในวันนี้ จํานวน 62 เป้าหมาย สามารถจับกุมผู้ต้องหา รวม 45 ราย ในข้อหาครอบครองเพื่อจําหน่าย 4 ราย ครอบครอง 14 ราย และเสพ 27 ราย พร้อมของกลาง เป็นยาบ้า 451 เม็ด อาวุธปืน 15 กระบอก และกระสุน 10 นัด โดยมียอดรวมผลดําเนินการ ตั้งแต่ 1 ต.ค. - 7 พ.ย.65 ทั้งสิ้น จํานวน 276 เป้าหมาย สามารถจับกุมผู้ต้องหา รวม 247 ราย ในข้อหาครอบครองเพื่อจําหน่าย 79 ราย ครอบครอง 55 ราย และเสพ 113 ราย โดยมีของกลาง เป็นยาบ้า 31,829 เม็ด อาวุธปืน 31 กระบอก กระสุน 11 นัด รถจักรยานยนต์ 1 คัน
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า นอกจากนี้ ยังมีอีกหลายพื้นที่ได้ทํางานเชิงรุกเพื่อร่วมกันยับยั้ง ขจัดภัยจากยาเสพติด เช่น การปล่อยแถวปฏิบัติการปิดล้อมตรวจค้น ระดมกวาดล้างยาเสพติดในหลายพื้นที่ การแข่งขันกีฬาต้านยาเสพติดที่จังหวัดตรัง เพื่อให้ประชาชน เด็กและเยาวชนใช้เวลาว่างให้เป็นประโยชน์ รวมถึงการ Re X-Ray ตรวจค้นหาสารเสพติดในปัสสาวะของบุคลากรภาครัฐอย่างต่อเนื่อง เป็นต้น ซึ่งเป็นเพียงส่วนน้อยของการดําเนินการทั้งหมด จึงขอให้พี่น้องประชาชนมั่นใจการทํางานของกระทรวงมหาดไทย หน่วยงานด้านความมั่นคง และภาคีเครือข่ายทุกภาคส่วนในการเอาจริงเอาจัง มุ่งมั่นที่จะขจัดภัยของยาเสพติดให้หมดสิ้นไป และขอเชิญชวนเป็นหูเป็นตา เป็นตัวแทนของเจ้าหน้าที่ในการช่วยสอดส่องดูแลให้สังคมอยู่อย่างสงบเรียบร้อย ทั้งนี้ หากพบเห็นเบาะแส หรือ บุคคลผู้มีพฤติกรรมเสี่ยงที่เกี่ยวข้องกับยาเสพติด หรือ อาจเป็นภัยต่อสังคมโดยรวม วอนอย่านิ่งเฉย ขอให้เร่งแจ้งเจ้าหน้าที่ฝ่ายปกครอง หรือเจ้าหน้าที่ตํารวจในพื้นที่ หากไม่สะดวก ขอให้แจ้งสายด่วน 191 หรือ สายด่วนศูนย์ดํารงธรรมที่หมายเลข 1567 โทรฟรี ตลอด 24 ชั่วโมง เพื่อร่วมกันขับเคลื่อนไปสู่สังคมไทยที่ปลอดยาเสพติดอย่างแท้จริงและยั่งยืนตลอดไป